20031222
Regulamentul (CE) nr. 2285/2003 al Consiliului
din 22 decembrie 2003
de modificare a Regulamentului (CE) nr. 1255/96 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1) Este în interesul Comunității să fie suspendate parțial sau total drepturile autonome prevăzute de Tariful Vamal Comun pentru un anumit număr de produse noi care nu figurează în anexa la Regulamentul (CE) nr. 1255/96 al Consiliului din 27 iunie 1996 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și pescărești [1].
(2) Produsele pentru care menținerea suspendării drepturilor autonome prevăzute de Tariful Vamal Comun nu mai este în interesul Comunității sau a căror descriere este necesar să fie modificată, luând în considerare evoluția tehnică, ar trebui retrase de pe lista din anexa la regulamentul menționat anterior.
(3) Ar trebui ca produsele a căror descriere este necesar să fie modificată să fie considerate produse noi.
(4) Ținând seama de numărul mare de modificări care intră în vigoare de la 1 ianuarie 2004, este necesar, din motive de claritate pentru utilizator, ca anexa la Regulamentul (CE) nr. 1255/96 să fie înlocuită cu o versiune complet nouă cu efect de la această dată.
(5) Ținând seama de extinderea Comunității Europene de la 1 mai 2004, este necesar să fie adăugate noi produse în anexa la Regulamentul (CE) nr. 1255/96 cu efect de la această dată.
(6) Prin urmare, este necesar ca Regulamentul (CE) nr. 1255/96 să fie modificat.
(7) Având în vedere importanța economică a prezentului regulament, este necesar să se invoce urgența prevăzută la punctul I.3 din protocolul anexat la Tratatul privind Uniunea Europeană și la Tratatele de instituire a Comunităților Europene privind rolul parlamentelor naționale în Uniunea Europeană.
(8) Întrucât prezentul regulament trebuie să se aplice de la 1 ianuarie 2004, este necesar ca acesta să intre în vigoare imediat,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se înlocuiește cu textul din anexa I la prezentul regulament.
Articolul 2
Produsele enumerate în anexa II la prezentul regulament se inserează în anexa la Regulamentul (CE) nr. 1255/96.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Articolul 1 se aplică de la 1 ianuarie 2004.
Articolul 2 se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2003.